JAS วิ่งเฉียด 3% รับคำตัดสินอนุญาโตฯชี้ขาดข้อพิพาท เตรียมบุ๊กฯพิเศษ 4 พันลบ.
JAS วิ่งเฉียด 3% รับคำตัดสินอนุญาโตฯชี้ขาดข้อพิพาท เตรียมบุ๊กฯพิเศษ 4 พันลบ.
JAS วิ่งเฉียด 3% รับคำตัดสินอนุญาโตฯชี้ขาดข้อพิพาท เตรียมบุ๊กฯพิเศษ 4 พันลบ.
13 พ.ค. 2562

บริษัท จัสมิน อินเตอร์เนชั่นแนล จำกัด (มหาชน) หรือ JAS เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ถึงผลคำชี้ขาดของคณะอนุญาโตตุลาการสำหรับข้อพิพาท ระหว่าง บริษัทจัสมิน ซับมารี เทเลคอมมิวนิเคชั่นส์ จำกัด (JSTC) ซึ่งเป็นบริษัทย่อยของบริษัทกับคู่พิพาทรายหนึ่ง จำนวน 2 ข้อพิพาท ดังนี้
1.ข้อพิพาทระหว่าง JSTC (ผู้เรียกร้อง) และบริษัทรายหนึ่ง (ผู้คัดค้าน) และบริษัทอีกรายหนึ่ง (ผู้ร้องสอด) ซึ่ง JSTC ได้ยื่นคำเสนอข้อพิพาทต่อสถาบันอนุญาโตตุลาการ สำนักงานศาลยุติธรรม เพื่อเรียกร้องให้ผู้คัดค้านชำระเงินส่วนแบ่งรายได้ตามสัญญาร่วมลงทุนสร้างโครงข่าวเคเบิ้ลใต้น้ำ (ฝั่งตะวันออก) (สัญญาร่วมลงทุนฯ) เป็นจำนวนประมาณ 3,395 ล้านบาทนั้น
ล่าสุด เมื่อวันที่ 8 พฤษภาคม 2562 บริษัทได้รับทราบคำชี้ขาดของคณะอนุญาโตตุลาการ ฉบับลงวันที่ 29 เมษายน 2562 ซึ่งคณะอนุญาโตตุลาการได้มีคำชี้ขาด โดยมีสาระสำคัญ กล่าวคือ ให้ผู้คัดค้านรับผิดชอบชำระเงินส่วนแบ่งรายได้ตั้งแต่งวดเดือนกันยายน 2551 ถึงวันที่ 3 ตุลาคม 2554 รวมทั้งดอกเบี้ย คิดเป็นจำนวนเงิน 2,517,742,568.66 บาท จนถึงวันที่เสนอข้อพิพาท (22 ธันวาคม 2557) เป็นค่าดอกเบี้ยจำนวน 877,608,644.07 บาท รวมยอดเงินต้นค้างชำระพร้อมดอกเบี้ยจำนวน 3,395,351,212.73 บาทและดอกเบี้ยในอัตราร้อยละ 7.5 ต่อปีของเงินต้น 2,517,742,568.66 บาท นับตั้งแต่วันที่เสนอข้อพิพาทเป็นต้นไปจนกว่าผู้คัดค้านจะชำระเสร็จสิ้น คิดเป็นยอดเงินรวม 4,223,102,194.21 บาท (เมื่อคำนวณดอกเบี้ยอัตราร้อยละ 7.5 ต่อปี นับตั้งแต่วันที่เสนอข้อพิพาทจนถึงวันที่ 9 พฤษภาคม 2562)
โดยในการรับเงินส่วนแบ่งรายได้ดังกล่าวจะต้องเป็นไปตามเงื่อนไขของสัญญาโอนสิทธิและหน้าที่การรับเงินตามสัญญาสัมปทาน และเป็นไปตามแนวทางปฏิบัติที่ JSTC และผู้ร้องสอดได้ปฏิบัติต่อกันมาด้วยการร่วมกันรับเงินส่วนแบ่งรายได้จากผู้คัดค้าน โดยผู้ร้องสอดมีสิทธิได้รับเงินส่วนแบ่งรายได้เป็นจำนวนเงิน 425,719,738.16 บาท (ณ วันสิ้นปี 2560) โดยเงินส่วนแบ่งรายได้ส่วนที่เหลือให้เป็นของ JSTC
2. ข้อพิพาทระหว่าง JSTC (ผู้คัดค้าน) และบริษัทรายหนึ่ง (ผู้เรียกร้อง) เกี่ยวกับสัญญาร่วมทุนฯ โดยผู้เรียกร้องได้ยื่นคำเสนอข้อพิพาทต่อสถาบันอนุญาโตตุลาการ สำนักงานศาลยุติธรรม เพื่อเรียกร้องให้ JSTC คืนเงินส่วนแบ่งรายได้ที่ผู้เรียกร้องกล่าวอ้างว่า JSTC รับเกินไปตามสัญญาร่วมลงทุนฯ พร้อมด้วยให้ชำระค่าซ่อมแซมเครื่องมือ อุปกรณ์และทรัพย์สิน ในโครงข่ายเคเบิ้ลใต้น้ำฝั่งตะวันออก รวมถึงค่าเสียโอกาสในการประกอบธุรกิจ เป็นจำนวนเงินรวมประมาณ 9,931 ล้านบาท
โดยเมื่อวันที่ 8 พ.ค.2562 บริษัทได้รับทราบคำชี้ขาดของคณะอนุญาโตตุลาการ ฉบับลงวันที่ 29 เม.ย.2562 ซึ่งคณะอนุญาโตตุลาการได้มีคำชี้ขาดโดยมีสาระสำคัญ กล่าวคือ ให้ JSTC ชำระค่าใช้จ่ายเป็นเงินจำนวน 15.82 ล้านบาทเท่านั้น พร้อมดอกเบี้ยในอัตราร้อยละ 7.5 ต่อปี ของเงินต้น 15.82 ล้านบาท นับตั้งแต่วันที่ 29 เม.ย.2558 จนกว่าจะชำระเสร็จสิ้นให้แก่ผู้เรียกร้อง โดยค่าดอกเบี้ยนับถึงวันยื่นคำเสนอข้อพิพาท (19 ส.ค.2559) ซึ่งต้องเป็นเงินไม่เกินจำนวน 11.52 ล้านบาท
ทั้งนี้ สำหรับเงินส่วนแบ่งรายได้และข้อเรียกร้องอื่นๆ เป็นเงินประมาณ 9.9 พันล้านบาท ตามคำเสนอข้อพิพาทข้างต้นนั้น JSTC ไม่มีหน้าที่ต้องชระแก่ผู้เรียกร้องแต่อย่างใด
ด้านราคาหุ้น JAS เปิดตลาดวันนี้อยู่ที่ระดับ 5.65 บาท ล่าสุด ณ เวลา 10.02 น. อยู่ที่ระดับ 5.70 บาท ปรับตัวขึ้น 0.15 บาท หรือ 2.70% ด้วยมูลค่าซื้อขาย 65.05 ล้านบาท 